Når man tar med seg dyr til Norge så kan man utsette andre dyr, både kjæledyr og ville dyr, for smitte som vi ikke har i Norge, og som vi definitivt ikke ønsker å få hit. Ulovlig innførsel av dyr vil kunne true god, norsk dyrehelse. Noe av dette kan også ramme mennesker, ifølge Mattilsynet.
Transport av dyr skal foregå på en måte som er til minst mulig belastning for dyret, mener Torunn Knævelsrud, seksjonssjef ved Seksjon Dyrevelferd.
- Dyr skal kun transporteres når de er i en slik tilstand at det er forsvarlig å gjennomføre hele transporten. Transportmiddelet skal være egnet ut fra hensynet til dyrenes sikkerhet og egenart, og dyr skal ha nødvendig tilsyn og stell under transporten. Fugler i et plastbur inne i en koffert vil ikke få nok luft til å overleve en lang reise, sier hun.